b'\n_START_ARTICLE_\nClemens August von Galen\n_START_SECTION_\n\xc5\xbdivljenjepis\n_START_PARAGRAPH_\n28. maja 1904 je prejel duhovni\xc5\xa1ko posve\xc4\x8denje. 5. septembra 1933 je bil imenovan za \xc5\xa1kofa M\xc3\xbcnstra in 28. oktobra istega leta je prejel \xc5\xa1kofovsko posve\xc4\x8denje._NEWLINE_Leta 1941 je pri\xc4\x8del s serijo pridig, v katerih je javno napadal nacisti\xc4\x8dno ideologijo in dejanja, predvsem negativno evgeniko, zapiranje katoli\xc5\xa1kih ustanov in koncentracijska tabori\xc5\xa1\xc4\x8da. Oblasti ga niso upale zapreti ali likvidirati, saj bi to preve\xc4\x8d \xc5\xa1kodljivo vplivalo na moralo ljudstva. Po drugi strani je bil prepri\xc4\x8dan antikomunist in je pozdravil nem\xc5\xa1ki napad na Sovjetsko Zvezo, kjer je Stalinov re\xc5\xbeim prav tako zatiral kr\xc5\xa1\xc4\x8danstvo._NEWLINE_Po vojni, 18. februarja 1946, je bil povzdignjen v kardinala, a je nekaj dni kasneje umrl zaradi prepozno diagnosticiranega vnetja slepi\xc4\x8da. Takratni pape\xc5\xbe Pij XII. je za\xc4\x8del postopek za njegovo beatifikacijo, ki je bil zaklju\xc4\x8den pod pape\xc5\xbeem Janezom Pavlom II. leta 2004, von Galena je 9. oktobra 2005 tako pape\xc5\xbe Benedikt XVI. razglasil za bla\xc5\xbeenega.'